b'\n_START_ARTICLE_\nHamborgbibelen\n_START_PARAGRAPH_\nHamborgbibelen er en h\xc3\xa5ndskreven pragtbibel i tre bind. Den indeholder en enest\xc3\xa5ende serie billeder, som viser fremstillingen af en bog anno 1255. Billedserien er vist i initialerne (de store begyndelsesbogstaver).\n_START_SECTION_\nIndhold\n_START_PARAGRAPH_\nHamborgbibelen er ikke blot et monumentalt resultat af det middelalderlige bogh\xc3\xa5ndv\xc3\xa6rk, men ogs\xc3\xa5 et enest\xc3\xa5ende udtryk for middelalderens egen fascination ved bogen. V\xc3\xa6rket er skrevet p\xc3\xa5 700 pergamentblade, indbundet i tre store bogbind og vejer 40 kg. Ud over initialer med scener fra de bibelske b\xc3\xb8ger rummer Hamborgbibelen en sekvens af billeder, der viser, hvorledes en middelalderlig bog blev til: fra fremstillingen og tilvirkningen af pergament over skriveprocessens forskellige trin til malerens arbejde med illumineringen. Mens munke i f\xc3\xa6rd med at skrive er et yndet motiv i middelalderlige b\xc3\xb8ger, er gengivelser af de \xc3\xb8vrige faser i en bogs fremstilling meget sj\xc3\xa6ldne. Scenerne af bogens fremstilling er spredt over alle tre bind, med flest i 3. bind .\n_START_SECTION_\nFremstilling af Hamborgbibelen\n_START_PARAGRAPH_\nDenne bibel blev fremstillet i Hamborg i 1255 af skriveren Karolus p\xc3\xa5 foranledning af Bertoldus, der var dekan ved det hamburgske domkapitel. Begge n\xc3\xa6vnes i et dedikationsdigt, der findes i alle tre bind. Derimod n\xc3\xa6vnes det ikke, hvem der er mester for de tre binds talrige illuminerede initialer. Til geng\xc3\xa6ld har kunstneren sat sin anonyme signatur i bogen; forbundet med den sidelange nedstreg i Hamburgbibelens sidste initial, et A, finder man et fint indrammet billede af en bogmaler koncentreret om sit arbejde ved pulten. En raffineret hyldest til den kunst, han ud\xc3\xb8vede.\n_START_SECTION_\nHerkomst og betydning\n_START_PARAGRAPH_\nHamborgbibelen blev k\xc3\xb8bt af Det Kongelige Bibliotek p\xc3\xa5 auktionen over det hamborgske domkapitels b\xc3\xb8ger i 1784. P\xc3\xa5 grund af billedsekvensen om fremstilling af en bog regnes den for verdenskulturarv og er optaget i UNESCOs Memory of the World Programme'